**כפסע מן המוות:**

**אלימות נגד נשים והאיסור על הפלות באל סלבדור**

תקציר מנהלים

**מבוא**

יש רבות מאיתנו, ולא נשקוט עד שלא יהיו יותר רציחות של נשים, עד שהלגליזציה של הפלות לא תהיה עוד חלום רחוק. –י. פעילת נוער לקידום זכויות נשים ונערות

בכל שנה, האיסור הגורף הקיים על הפלות והגדרתן כעבירה פלילית מפר את זכויות האדם של אלפי נשים ונערות באל סלבדור. ממשלת אל סלבדור היא האחראית העליונה למותן של נשים ונערות שנשללת מהן אפשרות זו, ולפגיעה בזכויות האדם של אלפים כתוצאה מהאיסור הגורף על הפלות.

העובדה שהמדינה אינה מספקת חינוך מיני ושירותים לבריאות הפריון, כולל אמצעי מניעה מודרניים, רק מחריפה את האפליה נגד נשים ונערות. הגבלות אלו מהוות הפרות חמורות של זכויות האדם של נשים ונערות ויש לתת להן מענה דחוף.

על אף ההתקדמויות שהושגו בזכויות הנשים בעשורים האחרונים, נשים ונערות באל סלבדור ממשיכות להיתקל באינספור מכשולים בבואן לממש את זכויות האדם שלהן במלואן, בפרט זכויותיהן בתחום המין והפריון.

תקציר המנהלים שלפניהם מסכם את ממצאי המחקר של אמנסטי אינטרנשיונל המובאים במלואם בדו"ח המצורף, *On the brink of death: Violence against women and the abortion ban in El Salvador* (מס' סידורי: AMR 29/003/2014). מוצגים בו עיקרי גורמי היסוד המשפיעים לדעת אמנסטי אינטרנשיונל על ההתפתחות והיישום של האיסור על הפלות והשלכותיו המזעזעות והקטלניות.

לצורך כתיבת הדו"ח, קיים ארגון אמנסטי אינטרנשיונל ראיונות וליקט עדויות ממגוון רחב של עמותות, פעילים, אנשי מקצוע בתחום הבריאות ומומחים אחרים, כמו גם פקידי מדינה. אמנסטי גם ראיין נשים שנפלו קורבן לאלימות, נשים שביצעו הפלות בחשאי ונשים שריצו או עודן מרצות עונשי מאסר בעוון הריגה בנסיבות מחמירות עקב סיבוכים הקשורים להריונות, כמו גם עשרות פעילות לזכויות האשה.

אנו מודים מקרב לב לכל אבירי זכויות האדם ועובדי מערכת הבריאות שחלקו איתנו מחוויותיהם ונסיונם שלא יסולא בפז, ותרמו מהידע שלהם למחקרנו ולמסקנותינו. אמנסטי אינטרנשיונל אסיר תודה גם לפקידי מדינה שונים באל סלבדור על כך שהואילו להיפגש עם חוקרים מטעם הארגון ולסייע להם במלאכתם.

מעל לכל, אמנסטי אינטרנשיונל מודה לכל הנשים שהעזו לספר את סיפורן, על אף הכאב, מתוך תקווה שמילותיהן יתרמו לשינוי חיובי.

נשים רבות שסיפוריהן מובאים בדו"ח זה ביקשו מאמנסטי אינטרנשיונל שלא לפרסם פרטים שיאפשרו את זיהוין. לפיכך, החלפנו את שמותיהן האמיתיים של רבות מהניצולות בשמות בדויים על פי בחירתן.

האיסור הגורף על הפלות

חוסר השוויון המגדרי ואפליית הנשים המתמדת בחברה הסלבדורית הם בשורש חוסר יכולתן של נשים ונערות לממש את זכויות האדם שלהן. סטריאוטיפים בנוגע לתפקיד הנשים והנערות כאמהות ויולדות בכוח, וגישות רווחות בנוגע למיניות ולהתנהגות המקובלת של נשים ונערות בחברה, מובילים לאפליה ולאי-שוויון. מצב עניינים זה משפיע על תגובת המערכת המשפטית והחברה כולה לסוגיות הנוגעות לנשים ונערות ומעכב את התפתחות הנשים והעצמתן. כתוצאה מכך, נשים ונערות סובלות מצורות רבות של אלימות, זכויותיהן נשללות ומרחב הבחירות שלהן מצטמצם עד כאב.

הגילוי הבולט ביותר של אפליית הנשים וחוסר השוויון המגדרי באל סלבדור הוא האיסור הגורף על הפלות, שנחקק ב-1997. חוק זה הושפע עמוקות מכוחות פטריארכליים ושמרנים, כולל הנהגת הכנסיה הקתולית. תהא הסיבה לרצונן להפיל אשר תהא, כל הנשים והנערות באשר הן מנועות מכך, כולל נשים שבריאותן או אפילו חייהן נתונים בסכנה, כמו גם קורבנות אונס.

החוק הגורף הופך את ביצוע ההפלה לעבירה פלילית, הן של האשה ההרה והן של כל אדם המסייע לה בגישה לאמצעים או בביצוע ההפלה עצמה. נשים המורשעות בהפסקת הריון עלולות להיכלא לפרקי זמן ממושכים. ההרשעה מבוססת לא פעם על ראיות חלשות או רב-מששמעיות, ופסק הדין ניתן לא אחת בתום הליך משפטי פגום. ההשלכות של חקיקה זו אינן אלא אלימות ממוסדת עד כדי עינויים וגילויי התאכזרות אחרים, מסקנה הנתמכת על ידי הדווח המיוחד של האו"ם [UN Special Rapporteur] לענייני עינויים.

נשים שנאלצות להמשיך את הריונן על אף סכנות חמורות לבריאותן ואף לחייהן אינן מקבלות טיפול רפואי חיוני. רופא במחלקה לבריאות האם בבית חולים ציבורי אמר לאמנסטי אינטרנשיונל:

אין מדובר כאן בשאלה רפואית, אלא בשאלה משפטית טהורה. כולנו יודעים מה צריך לעשות, אבל אנחנו חוזרים לעובדה שידי כולנו כבולות על ידי לשון החוק.

אפילו במקרה של הריון חוץ-רחמי – הריון ללא סיכוי להגיע לכדי לידה שבו העובר מתפתח מחוץ לרחם, לרוב באחת החצוצרות – רופאים אינם יכולים לעשות דבר עד שהאשה מתחילה לדמם ומגיעה עד כפסע מן המוות. רופא במחלקה לבריאות האם בבית חולים ציבורי אמר לאמנסטי אינטרנשיונל:

למרות שאנחנו יודעים שחובתנו להתערב, איננו רשאים לעשות זאת בגלל שהעובר עדיין חי. לכן, עלינו לחכות עד שהחולה מראה סימני דימום פנימי, כיוון שאלמלא כן זו עבירה על החוק. כמה מעמיתיי נוהגים לרשום על סריקות האולטרה-סאונד: "הריון חוץ-רחמי: העובר חי". מתחת הם מוסיפים: "זכרו, החוק אוסר לעשות זאת". והחולה מבולבלת אפילו יותר. "תראו, אני יודעת מה צריך לעשות... מה אני אעשה?"

נשים נאלצות לסבול כאבים ממושכים וטראומה רגשית כיוון שידוע להן היטב שחייהן נתונים על כף המאזניים. אותו הרופא דיווח שכמה נשים עושות מאמץ נואש שלא לאבד את ההכרה כך שיהיו מודעות באופן מיידי להתדרדרות במצבן ויתריעו על כך כדי שיקבלו טיפול מציל חיים לפני שיהיה מאוחר מדי.

הליך פשוט מאד הופך לניתוח מסוכן.

כתוצאה מההשלכות המזיקות של החוק, סדרה של ארגוני מעקב של האו"ם, כולל ועדת האו"ם נגד עינויים, הוועדה לביעור האפליה נגד נשים, הוועדה לזכויות כלכליות, חברתיות ותרבותיות והוועדה לזכויות הילד מתחו ביקורת חריפה נגד האיסור על אפליות והגדירוהו כהפרה של זכויות היסוד של נשים ונערות. ארגוני זכויות אדם אלה קראו ללגליזציה של ההפלות באל סלבדור, כולל הקפדה על כך שההפלות יהיו זמינות לנשים בהתאם להתחייבויות בינלאומיות בתחום זכויות האדם, אשר כוללות מקרים של סכנה לחיי האשה או הנערה או לבריאותה הגופנית והנפשית, מקרים של אונס או גילוי עריות וכמה מקרים של פגמים עובריים.

חוסר גישה לשירותי בריאות, מידע וחינוך

העובדה שלנשים ונערות דלות משאבים אין גישה למידע על פריון או לטיפול רפואי לאם ולילד, והמחסור הכללי בחינוך מיני ובאמצעי מניעה לנערות ונשים צעירות רק מחמירים את המצב. הגבלות אלו מגדילות את מספר ההריונות הבלתי-רצויים, וכרוכות בהפרות חמורות של זכויות האדם של נשים ונערות שיש להתמודד איתן בדחיפות.

זמינות ונגישות לאמצעי מניעה שבדיעבד מהוות סוגיות דחופות במיוחד באל סלבדור, לאור האיסור המוחלט שהוטל בה על הפלות. אולם הגישה לכל צורה של אמצעי מניעה מודרניים, כולל מניעה בדיעבד, בעייתית מאד. נשים באל סלבדור נתקלות במחסומים רבים בבואן להשיג אמצעי מניעה. הדבר נכון במיוחד במקרה של נשים צעירות ורווקות עניות או בלתי משכילות ואלו המתגוררות בפריפריה.

מבחינתן של נשים רבות, גישות חברתיות, תרבותיות ודתיות, כמו גם נורמות מגדריות מגבילות המזהות את המיניות הנשית עם בושה ומבוכה ומחזקות את תפקידי הנשים כרעיות ואמהות בראש ובראשונה מקשות עוד יותר על השגת אמצעי מניעה ושירותי בריאות אחרים. שוב, התוצאה היא גישה מוגבלת לאמצעי מניעה מודרניים ונטייה של נשים, ובפרט צעירות ונערות, להזניח את בריאות המין והפריון.

עובד צעיר באל סלבדור תיאר את הקושי להשיג את הסכמת ההורים, דבר שמונע ממתבגרות רבות לפנות לקבלת אמצעי מניעה ושירותי בריאות אחרים:

נשים צעירות נתקלות במבטים עוינים כשהן פונות לקבלת קונדומים במרפאות. אם הן קטינות ומעוניינות באמצעי מניעה, עליהן להביא אישור מההורים או להיות מלוות בהורה. אין גישה אמיתית לאמצעי מניעה.

אלימות מתמשכת נגד קורבנות אונס

לנשים ונערות באל סלבדור שנכנסות להריון בעקבות אלימות מינית אין כל ברירה אלא להמשיך בהריון עד ללידה או לבצע הפלה בלתי חוקית ומסוכנת. ההשלכות של מצב זה מעמיקות וארוכות-טווח. אל האלימות שבוצעה נגד בתחילה מצטרפת למעשה המדינה, מתוקף החלטתה לאסור על הפלות. פעם נוספת נשללת מהן השליטה בגופן ופעם נוספת, הצעירות והעניות הן הנתונות בסיכון הגבוה ביותר.

רופא אחד תיאר כיצד טיפל בניצולת אונס הרה בת תשע שנאלצה להמשיך בהריון עד ללידה:

היתה לנו פה ילדה בת תשע. היא ילדה בגיל 10. היא נוצלה מינית מאז הגיל הרך. היא נכנסה להריון ו... זה היה מקרה קשה מאד. קשה מאד... בסופו של דבר ביצענו ניתוח קיסרי בגיל 32 שבועות... המקרה הזה זעזע אותנו בגלל שהיא לא הבינה מה קורה לה... היא ביקשה מאיתנו עפרונות צבעוניים. טושים. וזה שבר את הלב של כולנו בגלל שהיא התחילה לצייר את כולנו, היא ציירה והדביקה את הציור על הקיר. ואמרנו: "היא עדיין ילדה, בסך הכל ילדה קטנה". ובסוף היא לא הבינה שהיא צפויה ללדת.

ילדות ונערות מתבגרות באל סלבדור, כמו בכל העולם, חשופות לאלימות מינית יותר מאשר נשים בוגרות. פסיכיאטר בכיר שעובד עם נערות בנות עשרה באל סלבדור תיאר את השפעת איסור ההפלות על קורבנות אונס כסוג של עינוי:

כבר ידועה לנו ההשפעה ההרסנית שיש לזה על נשים מבוגרות, האילוץ להמשיך עד ללידה בהריון בלתי רצוי שהוא תוצאה של אונס. אבל נערה מתבגרת? זה אפילו עוד יותר הרסני: זה עינוי של ממש. לחייב נערה מתבגרת להמשיך בהריון כזה פירושו לענותה, בגלל שהדבר חושף אותה לכל השינויים הכרוכים בהריון, כמו להרגיש את התינוק זז, דבר שמזכיר לה כל העת את האסון שפקד אותה... אנחנו פשוט מענים אותן.

השיעורים הגבוהים להחריד של אלימות מינית נגד נערות ונשים צעירות באל סלבדור, בשילוב עם העדר הגישה לאמצעי מניעה בדיעבד, מאלצים ניצולות רבות לבצע הפלות בלתי חוקיות ובלתי בטוחות המסכנות את בריאותן ואף את חייהן.

הפלה בסתר

הפלות מחתרתיות מהוות את גורם המוות השלישי בחשיבותו בעולם בקרב נשים הרות. על פי ארגון הבריאות העולמי (WHO), איסורים חוקיים אינם מונעים מנשים ונערות לבצע הפלות, אלא מאלצים אותן להפיל בסתר ולסכן את בריאותן וחייהן. אמנסטי אינטרנשיונל ראיין נשים ורופאים שתיארו את הנסיבות הקשות והבלתי חוקיות שבהן מתבצעות הפלות בסתר. כמה נשים נוטות שיטות מסוכנות כמו בליעת קוטלי מזיקים. אחרות מחדירות לרחמן חפצים חדים כמו מסרגות או שברי עץ. נשים אמידות יותר פונות למרפאות מחתרתיות שגובות כסף רב בעבור שירותיהן. יחד עם זאת, כיוון שהן בלתי חוקיות, מרפאות אלו אינן נתונות לפיקוח ממשלתי, דבר החושף את הנשים לסכנות לבריאותן ולחייהן.

מריאנה ביקשה לבצע הפלה מחתרתית כשבעיה בריאותית ממנה כבר סבלה החלה להחריף עם כניסתה להריון. כך סיפרה לאמנסטי אינטרנשיונל:

בארץ כזו שבה הפלה נחשבת לעבירה פלילית, זה מפחיד אותנו. נאלצתי לעשות את זה מאחורי הגב של אמי, של אחיותיי, של חבריי, והסתכנתי בעונש מאסר. הם קוראים לנו מכשפות. האמת היא שמאד קשה לנו פה.

התרופה מיסוֹפּרוֹסטוֹל, המשמשת לטיפול באולקוס, נפוצה באחרונה כאמצעי חשאי להפסקת הריון. התרופה הזו מצילה לעתים את חייהן של נשים ונערות באל סלבדור, שאלמלא כן היו נוקטות אמצעים מסוכנים יותר. אולם מחסור במידע על המינונים המתאימים להפסקת הריון והעדר פיקוח רפואי עלולים להוביל לסיבוכים חמורים. קרלה סיפרה לנו:

דיממתי במשך יותר משבועיים. והתחלתי להיכנס לפניקה בגלל שהדימום גבר. נבהלתי מאד, בגלל המשמעויות שיש לפנייה לרופא. לרופאים יש את הכוח. יש להם את הכוח לומר: "אתמוך בך או אלשין עלייך"... הרגשתי שאני לא יכולה לפנות מייד לרופא בגלל שנשים רבות המליצו לי לא לעשות זאת כל עוד נשארו עדיין שרידים לתרופה שבה השתמשתי. הייתי מאד-מאד מבוהלת.

התאבדויות בעקבות הריון בגיל ההתבגרות

על פי משרד הבריאות הסלבדורי, התאבדות היא גורם המוות השני בחשיבותו בקרב בני נוער בגילאי 10-19. יתר על כן, התאבדות גורמת ל-57% ממקרי המוות של נערות הרות בגילאים אלה. עקב הסטיגמה הנקשרת להריון ולמיניות, בפרט של נערות, והבושה הכרוכה בהתאבדות, סביר להניח שנתונים אלה אינם משקפים את מלוא היקף התופעה.

פסיכיאטר שטיפל בנערה בת 13 שהתאבדה לאחר שנכנסה להריון עקב אונס בידי חברי כנופיה, סיפר לאמנסטי אינטרנשיונל:

התוודענו לרבות מהילדות הללו לא בגלל שהגיעו לבית החולים, אלא דרך המכון לרפואה משפטית. תארו לעצמכן לאן הן הגיעו – בסוף מצאנו אותן במכון הפתולוגי אחרי שהן הרגו את עצמן.

עובדת צעירה תיארה בפנינו את הייאוש עליו נקלעה כשגילתה שהיא הרה:

את יכולה למצוא את עצמך בקלות במצב שאת מאבדת כל רצון להמשיך לחיות... ומעל לכל בגלל שאנו הנשים סובלות מיחס מפלה, מדכאים אותנו, והדימוי העצמי שלנו נמוך. רעל עכברים יוצא זול יותר אז... ברור, שאת יכולה בסוף לעשות את זה. באותו רגע, כשאת בוכה, כשאת מרגישה נורא, כשנדמה לך שאין מוצא אחר, כשאת מרגישה שאף אחד לא תומך בך, לעשות את זה נראה כמו האופציה הקלה ביותר.

הנתונים שלרשותנו אינם כוללים נסיונות התאבדות שגרמו לנזק גופני ארוך-טווח. אמנסטי אינטרנשיונל ראיין רופא אחד שתיאר מקרה של צעירה שאיבדה את הכרתה, ככל הנראה לצמיתות. היא בלעה רעל עכברים בנסיון להתאבד או להפסיק את הריונה.

פגיעה בסודיות הרפואית של מטופלות שביצעו הפלה

האיסור הגורף על הפלות יזומות באל סלבדור פוגע במתן טיפול רפואי לאחר שבוצעו, כמו גם במתן שירותים לנשים שעברו הפלה טבעית. העונשים הפליליים החמורים על ביצוע הפלות או סיוע בכך, וחוסר הבהירות המשפטית בעניין סודיות רפואית, גרמו לכך שכמה רופאים ועובדי בריאות אחרים דיווחו למשטרה על נשים שעברו הפלה מחתרתית או טבעית. נשים מפחדות מהלשנות, ובצדק, ועל כן נרתעות מפנייה לקבלת טיפול רפואי לאחר הפלה בסתר. לפי מחקר על 129 מקרים שערכה קבוצת האזרחים למען לגליזציה של הפלות טיפוליות, אתיות וגנטיות (Agrupación Ciudadana por la Despenalización del Aborto Terapeútico, Ético y Eugenésico), יותר מ-57% מהתלונות למשטרה בחשד להפלה הגיעו מעובדים במערכת הבריאות.

הלשנות כאלו פוגעות קשה בגישה לטיפול לאחר הפלה, מה שחושף נשים לסכנה גוברת לסיבוכים בריאותיים ארוכי-טווח ואף מוות. מפחד המשטרה, נשים שעברו הפלות בסתר או הפלות טבעיות ממאנות במקרים רבים לקבל טיפול ולפיכך מסכנות את בריאותן. איכות הטיפול הניתן לאלו שפונות בכל זאת לשירותי הבריאות גם היא נפגעת במידה רבה כשהנסיבות מובילות למעורבות משטרתית או לטיפול לקוי של עובדי מערכת הבריאות.

בנוסף לכך, החוק לשמירת סודיות רפואית באל סלבדור אינו כולל הנחיות ברורות בנסיבות אלו. על פי חוק העונשין, אי-דיווח על חשד לפשע מהווה עבירה פלילית. יחד עם זאת, חוק סדר הדין הפלילי קובע שעובדי מערכת הבריאות פטורים מחובת הדיווח הזו, אם המידע התקבל בעת שהיו מחויבים לסודיות רפואית.

יתר על כן, חוק הבריאות הסלבדורי, חוק העונשין וחוק סדר הדין הפלילי כולם מכירים בסודיות רפואית כחובה הנגזרת מליבת המקצוע הרפואי. חובתו של עובד בריאות לשמור על סודיות זו נחשבת כה חמורה עד כי כל המפר אותה צפוי אף לעונש מאסר. עוד נאסר על עובדי מערכת הבריאות להעיד נגד מטופליהם בבית משפט בנוגע למידע שהתקבל במסגרת מילוי תפקידם. יחד עם זאת, לא ידוע לאמנסטי אינטרנשיונל על אף עובד בריאות שנענש פלילית או משמעתית בכל צורה שהיא בגין הלשנה על נשים שביקשו טיפול רפואי לאחר הפלה מחתרתית או טבעית.

הפללת נשים שעברו הפלה טבעית

נשים שחוו הפלה טבעית נחשדות אף הן עקב הבלבול סביב חובותיהם המשפטיות של רופאים ועובדי בריאות אחרים, כמו גם הסטריאוטיפים המפלים והמזיקים בנוגע לנשים והבוז הכללי שבו נתקלות רבות מהן כשהן פונות לקבלת טיפול רפואי.

לאמנסטי אינטרנשיונל נודע על מספר מקרים של נשים שעברו הפלות טבעיות אשר נחקרו במשטרה בעקבות הלשנה של העובדים שטיפלו בהן. כמה מהן אף הואשמו בהריגה וישבו בכלא. תביעות פסולות כאלו, המבוססות על החלה מעוותת של החוק הפלילי, מעוגנות בסטריאוטיפ המזיק והמפלה שלפיו ערכה של האשה מתמצה בתפקידה כרחם וכאם. אמנסטי אינטרנשיונל ראיין את דניס מוניוז, עורך דין ב-Agrupación Ciudadana הפועל לשחרור נשים שהואשמו שלא בצדק. לדבריו,

במקרים אלה, הם מייד מניחים שהנשים אשמות ואין נקודת מבט מגדרית. מדובר בציד מכשפות. הרשויות מנסות להשתמש בנשים הללו לצורך הרתעה.

**סיפורה של כריסטינה**

כריסטינה סיפרה לאמנסטי אינטרנשיונל שהיתה בת 18 כשנעצרה באוקטובר 2004. קודם לכן, במהלך הריונה, היא חשה כאב חד ומיהרה לשירותים. היא איבדה את ההכרה ונמצאה על ידי בני משפחתה כשהיא מדממת ומכוסה בדם. הם הבהילו אותה לבית החולים ושם, במקום שתטופל כחולה במצב מצוקה חמור, היא הואשמה בפשע ושאלו אותה, "למה הרגת את הילד שלך?"

עובדי בתי החולים דיווחו על כריסטינה למשטרה כחשודה בהפלה בלתי חוקית. היא קיבלה חומר הרדמה כללי וביצעו בה גרידה כדי להסיר את כל שיירי הרקמות מרחמה. שוטרים הגיעו לבית החולים וחקרו אותה עוד לפני ששבה להכרה מלאה.

"כשאת מתאוששת מחומר ההרדמה את מרגישה מעורפלת לגמרי. לא הצלחתי לראות כמו שצריך, פשוט ראיתי הכל מטושטש. יכולתי לראות רק משהו מנצנץ, אבל אמרתי לעצמי, רופאים לא לובשים מדים כחולים. וראיתי שמה שמנצנץ היה התג שלו. ואז הוא אמר לי, 'את עצורה בעוון רצח הילד שלך'."

Agrupación Ciudadanaאיתרה 129 נשים שהואשמו בהפלה בלתי חוקית או בהריגה בנסיבות מחמירות בין ינואר 2000 לאפריל 2011. על פי העמותה, כמה מהנשים הללו הפילו במחתרת בעוד שאחרות עברו הפלה טבעית. מתוך אותן 129 נשים, 26 הורשעו בהריגה או בהריגה בנסיבות מחמירות וקיבלו עונשי מאסר. עדויות הנשים והעדויות הרפואיות שהוצגו בבתי המשפט מצביעות על כך שכמה מהנשים הללו עברו ככל הנראה הפלה טבעית. מתוך ה-26, הרוב הורשעו בהריגה בנסיבות מחמירות, בנימוק שהן קשורות לקורבן בקשר דם. הרשעה בסעיף זה מחייבת עונש מאסר של 30-50 שנה.

עוד גילתה העמותה ש-129 הנשים שהוגש נגדן כתב אישום היו ברובן צעירות, רווקות, חסרות השכלה ועניות. כמעט 70% מתוכן היו בנות 18-25, וכמעט 75% היו רווקות.

באחרונה, תיעדה משטרת אל סלבדור סך של 16 נשים ונערות שהואשמו ב-2013 בהפלה, שמתוכן שש היו בנות 17 או פחות בעת העבירה לכאורה. שמונה נשים ונערות נוספות הואשמו בביצוע הפלה בחודשים ינואר-מרץ 2014.

הרשעות המבוססות על הליך לא תקין

**סיפורה של מריה תרזה ריברה**

בעת שחוותה את ההשלכות הקשות של איסור ההפלות באל סלבדור, היתה מריה תרזה ריברה אם חד-הורית בת 28 שעבדה במפעל טקסטיל. בוקר אחד בנובמבר 2011, מבלי לדעת שהיא הרה, היא חשה צורך עז ללכת לשירותים. חמתה מצאה אותה לאחר מכן מדממת על רצפת האמבטיה.

היא הובהלה לבית החולים שם הלשין עליה אחד העובדים. שוטרים הגיעו למחלקה והחלו לחקור את מריה תרזה ללא נוכחות עורך דין.

מריה תרזה הועמדה למשפט. התביעה הציגה ראיות מדעיות המשתמעות לשתי פנים, אך השופט קיבל אותן בכל זאת כראיות שדי בהן להרשיעה.

בפסיקתו, קבע השופט כי טענתה של מריה תרזה כי לא ידעה על הריונה – טענה מרכזית של ההגנה בתיק זה – אינה אמינה כיוון שהיו לפניו ראיות לכך שבינואר 2011 אמרה למעסיקה כי היא חושדת שהיא בהריון. אם אמנם היתה הרה בינואר, הרי שהריונה הסתיים בנובמבר בחלוף 11 חודשים...

על יסוד הראיות השגויות הללו, בית המשפט ראה ככל הנראה במריה תרזה אשה שהפרה את חובתה האמהית להגן על עוברה וסיימה את הריונה במתכוון בדרך זו או אחרת. על פי מה שדווח לנו, ביולי 2012, במעמד גזר הדין שבו דן אותה לארבעים שנות מאסר בעוון הריגה בנסיבות מחמירות, אמר השופט את הדברים הבאים:

"היא היתה מחויבת לדאוג לתינוק הרך שנשאה ברחמה ולהגן עליו, ותחת זאת, היא הלכה לאותו מיכל אגירה, מתוך כוונה לפלוט אותו מתוכה באלימות כך שבפנים, הוא לא יוכל לנשום, ובכך לגרום למותו, כדי שתוכל לומר בדיעבד שהיא עברה הפלה טבעית; היא לא צפתה שתחווה סיבוכים שיאלצו אותה להגיע לבית חולים...".

בספטמבר 2013, סיפרה מריה תרזה לאמנסטי אינטרנשיונל: "מה התקוות שלי לעתיד? חופש. בלילות רבים אני מרגישה עצובה, בגלל שאני רוצה להיות עם הבן שלי, לישון לידו... אני רוצה שהן [נשים מחוץ לכלא] יעריכו את כל מה שיש להן בחוץ, בגלל שהן לא מעריכות את מה שיש להן. מים, עשר אגורות...ץ הן צריכות להעריך הכל, הכל".

מריה תרזה שייכת לקבוצה של 17 אסירות, כמה מהן מסיבות שקשורות להריון, כולל הפלה יזומה וטבעית, בשמן הגישה Agrupación Ciudadanaבקשת חנינה ב-1 באפריל 2014, לאחר שמיצתה את כל האפשרויות המשפטיות האחרות להביא לשחרורן. לדברי העמותה, כמה מהנשים כבר ריצו יותר מעשר שנות מאסר. כולן מגיעות מהשכבות העניות ביותר בחברה.

על סמך המידע שקיבל אמנסטי אינטרנשיונל מעורכי דינן של הנשים ומ-Agrupación Ciudadana, 17 המקרים הללו מעלים חששות חמורים בנוגע לפגיעה בזכותן להליך תקין, כולל הזכות לחקירה הוגנת ואפקטיבית והזכות למשפט הוגן.

כל בני האדם זכאים להגנה שווה מצד החוק ללא אפליה שהיא, כולל אפליה מטעמי מגדר ומעמד סוציו-אקונומי. אמנסטי אינטרנשיונל מודאג מכך שבמקרים אלה, מעמדן הסוציו-אקונומי של הנשים ומגדרן מילא תפקיד ביחס המפלה שקיבלו ממערכת האכיפה, ופגע באיסוף ובהערכת העדויות ששימשו להרשעתן. אנו מודאגים גם מכך שההקשר הרגשי של הפגיעה בזכויות המין והפריון של נשים ונערות באל סלבדור הטה את פסק הדין וגזר הדין כנגד 17 נשים אלו, ואולי אף אחרות.

על סמך הראיונות שקיימנו עם עורכי דין, אנשי מקצוע מתחום הבריאות ונשים, זיהינו שלוש בעיות חופפות: סטיגמה וסטריאוטיפים מפלים נגד נשים, הנתפסות בראש ובראשונה כמכונות לידה ואמהות, כולל דרישות בלתי סבירות ולעתים אף בלתי רציונאליות להגן על חיי העובר; העדר ייעוץ משפטי הולם; וראיות שאינן מבססות את ההאשמות.

כאילו אין די בכך, אמנסטי אינטרנשיונל חושש שבמקרים מסוימים, ההצגה המעוותת של העובדות בתיק, על אף ראיות זמינות שלכאורה מתבקשות לאורן מסקנות אחרות, הובילה להחלה פסולה של החוק הפלילי, וכתוצאה מכך לשלילית חירות באופן שרירותי. לדוגמא, על פי החוק באל סלבדור, הפלה טבעית אינה נחשבת לעבירה פלילית, כך שאשה אינה יכולה להיות חבה בדין בגינה. אולם עפ"יAgrupación Ciudadana, נשים שעברו הפלה טבעית הואשמו שלא בצדק בסעיפי הריגה והריגה בנסיבות מחמירות, על אף ראיות רפואיות שאישרו את טענותיהן.

ההשלכות הנרחבות יותר על נשים ומשפחותיהן

נשים ששוחררו מכלאן לאחר שריצוי עונשן סיפרו לאמנסטי אינטרנשיונל כי הן חשות עצבות נוראה על השנים בהן היו מנותקות ממשפחתן ומיקיריהן, ועל ההשפעה שנודעה לכך על ילדיהן.

**סיפורה של רוזמרי**

רוזמרי ריצתה יותר משבע מתוך שלושים שנות מאסר שנגזרו עליה בעוון הריגה בנסיבות מחמירות בטרם בוטל גזר הדין נגדה בעקבות בדיקה חוזרת. היא שוחררה ב-2009. היא סיפרה לאמנסטי אינטרנשיונל על ההשפעה של הניתוק משלושת ילדיה הצעירים במשך שבע שנים:

"בתי הבכורה היתה בת שבע. בתי הצעירה היתה בת ארבע. והבן הקטן שלי היה רק בן שנה ושלושה חודשים. הוא היה עדיין תינוק. היה לי קשה כשהבן הקטן שלי היה בא לבקר אותי. הוא היה תופס לי בחולצה והוא קרע הרבה מהחולצות שלי בגלל שהוא היה נאחז בהן ומסרב להרפות. היה לי קשה להפנות לו עורף, לא להסתכל לו בפנים, ולהחזיר אותו לאמי...

"יום אחד הוא אמר – הוא הסתכל על השוטר, הוא הסתכל עליי, והוא הסתכל מעבר לכתפו – והוא אמר: 'אמא אני הולך לבקש ממך משהו, אבל אני צריך שתעשי את זה. אני הולך ללכת ולדבר עם השוטר וכשאני אדבר אתו והוא יפנה אליי, פשוט תברחי מכאן. תברחי מכאן ואני אחכה לך בחוץ'. יום אחר הוא אמר לי: 'אמא, אני רוצה לבקש ממך טובה גדולה, אבל בבקשה תעשי את זה בשבילי'. הוא המשיך להביט הישר בעיניי ובעיני אמי, ואמר – זה עדיין כואב לי כשאני נזכרת בזה – 'תעשי את עצמך ממש-ממש קטנה, הכי קטנה שאת יכולה, ואני אשים אותך בכיס של המכנסיים. וכשהם יחפשו אותי, אף אחד, אפילו לא השוטר, לא ימצא אותך.' כן, זה עדיין כואב לי".

מאסרן של נשים כגון רוזמרי, כריסטינה ומריה תרזה ריברה מנוגד לכללי האו"ם בנוגע ליחס לאסירות וחלופות מאסר לעברייניות, המכונים "כללי בנגקוק". בעוד שאינם מחייבים משפטית, הכללים ממליצים כי:

ככל שניתן ובנסיבות המתאימות, עונשים שאינם עונשי מאסר יועדפו במקרה של נשים הרות ונשים המטפלות בקטינים, כך שעונשי מאסר יישקלו כשהעבירה חמורה או אלימה, או כשהאשה מהווה סכנה מתמשכת, ולאחר שהובאה בחשבון טובת הילד או הילדים, כל זאת בכפוף לנקיטת אמצעים לטיפול הולם בילדים אלה.

בהטילן עונשי מאסר ממושכים על אמהות לילדים רכים, כולל בעקבות משפטים בלתי הוגנים, הרשויות באל סלבדור לא רק מפרות את זכויות הנשים, אלא גם את זכויות ילדיהן.

**מסקנות**

האיסור הגורף על הפלות באל סלבדור דוחק נשים ונערות אל סף המוות. הוא גם פוגע קשות בבריאותן וברווחתן של אלפי נשים הרות שנאלצות לבצע הפלות מחתרתיות ומסוכנות, שעברו הפלה טבעית, או נאנסו. הוא מוביל למאסרן השרירותי והבלתי מוצדק של נשים ונערות בעוון "פשעים", שבפועל אינם אלא נסיונות לממש את זכויותיהן הבסיסיות כבני אדם. העובדה שממשלת אל סלבדור אינה מתמודדת עם נורמות תרבותיות מזיקות שמדירות נשים ונערות ומקשות על חייהן, כמו גם סירובה להנגיש אמצעי מניעה מודרניים וחינוך מיני רלוונטי לכלל האוכלוסיה, דנים דורות של נשים צעירות לעתיד של חוסר שוויון, אפליה, אופק אפשרויות מוגבל וחירויות מצומצמות.

ממצאי אמנסטי אינטרנשיונל שופכים אור על המחסומים התרבותיים והמוסדיים הגבוהים בהם נתקלות נשים ונערות באל סלבדור בבואן לממש את זכויות האדם שלהן, ובפרט הדברים אמורים באותם מחסומים שמונעים מהן לממש את זכויותיהן בתחומי המין והפריון. עדויות הנשים והעדים האחרים שהתראיינו לאמנסטי אינטרנשיונל ממחישות באופן בוטה ומכמיר לב את המחיר הנורא שגובים מחסומים אלה מנשים ונערות דבר יום ביומו, בכל האמור בבריאותן, חירותן האישית, נסיבותיהן הסוציו-אקונומיות ותוחלת חייהן. הן גם ממחישות כי שוויון מגדרי לא יהפוך למציאות באל סלבדור כל עוד דעות קדומות וסטריאוטיפיים מגדריים נפוצים מועמקים ומשועתקים בחברה באמצעות חקיקה פזיזה והתנהלות מוסדית מפלה.

ממשלת אל סלבדור מחויבת לקידום זכויות נשים ונערות, התחייבות המתבטאת באשרור מגוון רחב של אמנות והסכמים בינלאומיים ואזוריים. אולם למחויבויות אלו אין כל משמעות לנוכח ההזנחה השיטתית של הטיפול באפליה המשפטית, המוסדית והחברתית של תושבות המדינה, כמו גם בגילויי האלימות נגדן.

תוכלו למצוא מידע נוסף על דיני זכויות האדם הרלוונטיים בדו"ח הנלווה לסיכום זה (מס' סידורי: AMR29/003/2014).

ההמלצות הבאות מבהירות מה נדרשת ממשלת אל סלבדור לעשות כעת כדי למלא אחר התחייבויותיה בתחום זכויות האדם ולכבד את זכויותיהן של נשים ונערות, להגן עליהן ולהגשימן באופן מלא.

**המלצות**

אמנסטי אינטרנשיונל קורא לרשויות באל סלבדור לפעול במישורי החקיקה והחינוך לביעור הסטריאוטיפים המגדריים המזיקים והמפלים בחברה כולה, כולל במערכת האכיפה הפלילית, תוך שימת לב מיוחדת לקבוצות פגיעות כמו נערות ונשים עניות.

אמנסטי אינטרנשיונל קורא לרשויות באל סלבדור

1. **להבטיח גישה להפלות בטוחות וחוקיות**

* לבטל חוקים שהופכים את ההפלות לעבירה פלילית; לדאוג לביטול צעדי הענישה נגד נשים ונערות המבקשות לבצע הפלה, ונגד עובדי בריאות ואחרים המבצעים הפלות או מסייעים בהשגת שירותים כאלה, בהינתן הסכמה מלאה ומדעת של הנשים ההרות;
* להנגיש הפלות הן להלכה והן למעשה, ולו רק במקרים שבהם ההריון מסכן את חייה או את בריאותה הגופנית או הנפשית של האשה או הנערה ההרה, במקרים בהם העובר לא יוכל לשרוד מחוץ לרחם, ובמקרים בהם ההריון הוא תוצאה של אונס או גילוי עריות;
* לדאוג לכך שכל החוקים והנהלים מקדשים את חובת הסודיות הרפואית מצדם של עובדי בריאות, כולל הימנעות מדיווח לרשויות האכיפה על נשים החשודות בביצוע הפלות ואלו שעברו הפלות טבעיות. לדאוג לכך שכל עובדי מערכת הבריאות יהיו מודעים לחובה משפטית זו ולהטיל עונשים על כל מפריה.

1. **להימנע מעונשי מאסר בהקשר של הריונות**

* לשחרר לאלתר וללא תנאי את כל הנשים והנערות שנאסרו בעקבות ביצוע הפלות בסתר או הפלות טבעיות, כולל אלו שהורשעו בהפלה, הריגה, הריגה בנסיבות מחמירות או בכל עבירה אחרת מסוג זה. לדאוג לכך שלנשים ונערות אלו, כולל אלו ביניהן המרצות עונשים שאינם עונשי מאסר, לא יהיה תיק פלילי;
* לבטל את סעיפי האישום נגד נשים ונערות העומדות להישפט בקשר לביצוע הפלה בסתר או הפלה טבעית, ולשחרר לאלתר וללא תנאי כל עצורה עד תום ההליכים;
* עד לשינוי החוקים הרלוונטיים, להפסיק לחקור ולהגיש כתבי אישום נגד נשים ונערות שביצעו הפלות או עברו הפלות טבעיות;
* בהתייחס לבקשת החנינה שהגישה Agrupación Ciudadanaבשמן של נשים שנאסרו בגלל סוגיות אחרות הקשורות להריון, יש לבחון אם ההרשעות היו תוצאה של הליכים בלתי הוגנים. בפרט, יש לבחון אם
  + הוקראו לאשה זכויותיה בטרם חקירתה;
  + היתה לה גישה לייצוג משפטי נאות בעתו;
  + האשה נחקרה בעת שהיתה צלולה, כולל לא בהשפעת חומרים מרדימים, דימום כבד או הלם;
  + הראיות החומריות עמדו באמות מידה מדעיות מקובלות, ואם הראיות החומריות והאחרות נגד נשים אלו לא לקו בחסר, סתרו זו את זו או השתמעו לשתי פנים;
  + מי מבין הנשים סבלה ממחלה או הפרעה נפשית בעת ההתרחשויות;
  + גורמי אכיפת החוק והגורמים המשפטיים המעורבים במקרים עמדו בחובתם המקצועית להימנע מאפליה ולהקפיד על שוויון בפני החוק, כולל התנערות מסטריאוטיפים מגדריים מפלים בבואם למלא את תפקידם.

1. **להנגיש מידע על אמצעי מניעה מודרניים ושירותי מניעת הריון**

* לדאוג לכך שכלל הנשים, כולל נשים צעירות, יוכלו להשיג מידע על אמצעי מניעה וכן לקבל שירותי מניעת הריון, כולל כל שיטות המניעה האיכותיות והמתקדמות לסוגיהן, ובכלל זה מניעה בדיעבד;
* להבטיח גישה דיסקרטית וידידותית לצעירים למידע ושירותים של רפואת מין ופריון, כולל באמצעות ביטול חוקים ונהלים שמחייבים הסכמה של הורה או אפוטרופוס לקבלת אמצעי מניעה;
* מתן חינוך מיני מקיף, נאמן לעובדות ובלתי מפלה הן בתוך והן מחוץ לכתלי מוסדות החינוך הרשמיים.

1. **ליישם במלואו ולתקצב את החוק המשולב המיוחד לחיים ללא אלימות נגד נשים (2012)**

* לדאוג לכך שכל הגופים הממשלתיים המעורבים ביישום החוק המשולב המיוחד מ-2012 וחקיקה נלווית אחרת שנועדו לקדם את זכויות הנשים ולהגן עליהן מתוקצבים כנדרש למילוי תפקידיהם, וכי הם עברו הכשרה בהחלת החוק המיוחד, כמו גם ברגישות מגדרית ואי-אפליה;
* לדאוג לכך שמערכת יחידה ושיטתית לאיסוף נתונים תהיה זמינה וישימה במטרה להעריך כיאות את היקפה ואת טבעה של תופעת האלימות נגד נשים ונערות;
* להקים מקלטים נוספים לנשים ולילדים שנפלו קורבן לאלימות מגדרית בכל רחבי המדינה;
* לדאוג לכך שכל פקיד ממשלה שמאפשר לעברייני אלימות נגד נשים לחמוק מעונש, מעודד זאת או מעלים עין מכך, או משבש חקירה של פשעי אלימות נגד נשים ייענש בעצמו על כך, כאמור בסעיף 4 בחוק המיוחד מ-2012.

**אלימות נגד נשים והאיסור על הפלות באל סלבדור**

אפליה מגדרית מתמדת ואי-שוויון הם גורמי התשתית המונעים מנשים ונערות לממש את זכויות האדם שלהן באל סלבדור.

בכל שנה, האיסור הגורף על הפלות והפללתן באל סלבדור שוללים מאלפי נשים ונערות את זכויותיהן ומונעים מהן חופש בחירה. לנשים ונערות שנכנסו להריון בניגוד לרצונן יש רק שתי ברירות: לעבור על החוק ולהפסיק את ההריון, או להמשיך ולשאת את העובר ברחמן כנגד רצונן. בחירה זו תשפיע, לעתים באופן הרסני, על כל מסלול חייהן. מספרן של הנערות והנשים הצעירות הנדרשות להכרעה האכזרית הזו גדל עקב מחסור בחינוך מיני מקיף ואמצעי מניעה מתקדמים ואיכותיים.

הגבלות אלו מהוות הפרות חמורות של זכויות האדם של נשים ונערות ויש להסירן בדחיפות. ממשלת אל סלבדור נושאת באחריות העליונה למותן של נשים ונערות שנשללה מהן האפשרות להפיל, ולהפרת זכויות האדם של אלפי אחרות כתוצאה מהאיסור הגורף על הפלות.

תקציר המנהלים הזה מציג את המחסומים עמם מתמודדות נשים ונערות באל סלבדור בבואן לממש את זכויותיהן, ובפרט את אותם המחסומים שמקשים עליהן לממש את זכויותיהן בתחום המין והפריון. הוא כולל עדויות של רופאים, פעילי זכויות נשים והנשים עצמן. תקציר מנהלים זה נלווה לדו"ח בעל אותו השם, המביא עוד פרטים, עדויות וניתוחים של אותן הסוגיות.

ספטמבר 2014

מס' סידורי: AMR 29/004/2014

amnesty.org